Ամրոց-բնակատեղին գտնվում է Ավդուռի կիրճից լեռնաշխարհի խորք տանող անցուղու վերին հանգույցում: Ամրոցի գագաթնամասը հարթ է: Բլուր-բարձունքի շրջագծով՝ շուրջ 200մ պարագծով անց էր կացված պարսպապատ: Այն աչքի է ընկնում մեծածավալ բնակտոր, ճեղքված քարերով և չոր շարվածքով: Նկատելի են պարսպապատի առանձին հատվածները, որոնք կազմում են բլրի գագաթը եզերող մի ամբողջական պաշտպանական գիծ: Տարածքում պահպանվում են մեկ տասնյակից ավելի տների կամ կացարանների ավերակներ, որոնք տարբեր չափերի են: